作者:魏了翁
標題:賀新郎
內容:誰主誰為客。嘆人生、別離容易，會逢難得。省戶高門十年夢，瞥忽渾如昨夕。風不定、亂雲飛急。本自無心圖富貴，也元知、富貴無緣逼。且還我，兔園策。誰知一曲柯亭笛。向天涯、依然解後，長安本色。怪我阿奶今老眼，已是看朱成碧。但猶記、黃裳曾識。多謝殷勤無以報，願阿奶、長健如今日。送公子，上霄極。